google/wiki40b huggingface dataset:
Vestre Moland og Lillesand historielag

Vestre Moland og Lillesand historielag er et historielag opprettet i 1938 for de to kommunene Vestre Moland og Lillesand. Disse to kommunene ble slått sammen med kommunen Høvåg på 1960-tallet, men Høvåg har sitt eget historielag. 
Etter en lengre periode med lite aktivitet, ble historielaget gjenopplivet på midten av 1980-tallet. En del av den nye aktiviteten var å utgi en artikkelsamling annethvert år.

Annen aktivitet

Historielaget har en rekke turer med historisk innhold hvert år. Det er også foredragskvelder, og historielaget samarbeider med kommunen om kulturminnedagen, og er aktive på Kulturnatta i oktober.

Medlem/medeier

Historielaget eier 1/3 av aksjene i Lillesand-Flaksvandbanen AS. Historielaget er blant medlemsforeningene i Foreningen Verven Kystkultursenter i Lillesand
Murverksprisen

Murverksprisen er en norsk arkitekturpris som ble opprettet i 1979 av selskapet AS Norsk Leca for å stimulere og utvikle bruken av murverk i norsk byggevirksomhet. Prisen deles i dag ut av Norsk Murforum – byggutengrenser.no og går til bygg i Norge med fremragende arkitektur der murverk også er anvendt på en håndverksmessig og teknisk god måte.Sekretariatet er hos byggutengrenser.no i Oslo og juryen består av fem personer, hvorav tre er fra Norsk Murforum og to personer fra Norske arkitekters landsforbund (NAL). Prisvinneren mottar en plakett i rustfritt stål som kan monteres på bygget i tillegg til at de involverte parter mottar et diplom. Prisen deles ut på Norsk Murdag.
Karl von Weizsäcker

Bakgrunn

Weizsäcker var sønn av teologen Karl Heinrich von Weizsäcker. Han studerte ved Universität Tübingen, hvor han var medlem av studenterforeningen Akademische Gesellschaft Stuttgardia, preget av sydtysk liberalisme.
Weizsäcker ble gift med Paula von Meibom i 1879. Deres sønner var diplomaten Ernst von Weizsäcker og medisineren Viktor von Weizsäcker. Han var farfar til fysikeren og filosofen Carl Friedrich von Weizsäcker og politikeren Richard von Weizsäcker, Tysklands president fra 1984 til 1994.

Karriere

Som kongelig ministerialdirigent ble Weizsäcker 24. februar 1897 opphøyet i den personlige adelstanden. I 1916 ble han opphøyet i friherrestanden.
Fra april til november 1900 var han kulturminister i regjeringen Mittnacht i Kongedømmet Württemberg, og fra desember 1900 til desember 1906 i regjeringene Schottenstein og Breitling.
Fra 4. desember 1906 til 6. november 1918 var han president for statsministeriet (statsminister).
Kort etter hans fratreden som statsminister ble under novemberrevolusjonen det württembergske monarki avviklet. Weizsäcker trakk seg da personlig ut av politikken, men gav sin støtte til Gottlob Egelhaaf i hans forehavende å grunnlegge den württembergske landsavdeling av Deutsche Volkspartei (DVP).
BOV

BOV er et jugoslavisk pansret personellkjøretøy med firehjulstrekk.  Det laster åtte mann og blir brukt til oppklaring, samt andre politi- og militæroppgaver.
Remyra stadion (Levanger)

Remyra stadion er et idrettsanlegg i Skogn i Levanger kommune. Anlegget er hjemmebanen til Skogn Idrettslag. Det har tre forskjellige baner, en med kunstgress, en med naturgress og en ballbinge. Ved stadion finnes også en kiosk.
Senter for teknologi, innovasjon og kultur

Senter for teknologi, innovasjon og kultur (TIK) er et senter ved Det samfunnsvitenskapelige fakultet ved Universitetet i Oslo. Senteret driver med produksjon og formidling av kunnskap, forstått som utviklingen av og samspillet mellom vitenskap, teknologi, nyskaping og innovasjon. Senteret er tverrfaglig, og ligger i skjæringspunktet mellom samfunnsvitenskapene og humanistiske fag. 
TIK ble etablert 1. januar 1999, gjennom en sammenslåing av Senter for teknologi og menneskelige verdier (TMV) og ESST (Society, Science and Technology in Europe).
Pr. 2018 har senteret 35 vitenskapelig ansatte i fast eller midlertidig stilling, herunder professorer, forskere, postdoktorer, og doktorgradsstipendiater, i tillegg til administrativt ansatte og forskningssjef/senterleder i åremålstilling. Senterleder er Fulvio Castellacci. Adminitrativ leder er Frode Løvik.
TIK tilbyr to masterprogrammer, det tre semester lange ESST -Society, Science and Technology in Europe og det fire semester lange Teknologi, innovasjon og kunnskap. Det tas årlig opp 30 masterstudenter fordelt på de to studieprogrammene. TIK deltar også i fakultetets PhD-program gjennom en egen studieretning i Teknologi, innovasjon og kultur.
Forskningen på TIK befinner seg innenfor et bredt spekter av temaer, blant annet fornybar energi, klimaendringer, politikk, sikkerhet og risiko, samfunnsutvikling, økonomisk innovasjon, og historiske perspektiver.
Cyphopisthes

Utseende

Små (gjerne ca. 4 millimeter), hvelvede, matte, mørkfargede biller. De kan rulle seg sammen til en kule, der de brede leggene på mellom- og bakbeina dekker undersiden. Oversiden er nokså fint punktert, med korte børster.

Levevis

Billene har blitt funnet i regnskog, også i termittreir. Noen av artene kan fly, andre ikke.

Utbredelse

Slekten er utbredt fra India i vest til Queensland i øst.
William Troost-Ekong

Landslaget

Han ble tatt ut i Nigerias tropp til VM i fotball 2018 i Russland.
Usinsk

Usinsk (russisk: Усинск) er en by i republikken Komi i Russland, rundt 750 km nordøst for republikkhovedstaden Syktyvkar, og 100 km nord for byen Petsjora. Den ligger på nordbredden av elva Usa, rundt tre mil før denne munner ut i elva Petsjora. Innbyggertall: 44 805 (2006 est), 45 358 (folketelling 2002), 47 200 (folketelling 1989).
Usinsk ble grunnlagt i 1966 som en bosetning ved de nyoppdagede forekomstene av petroleum nord i republikken Komi, og fikk bystatus i 1984. Usinsk er administrativt direkte underlagt republikken. Til byen hører et 30 600 km² stort territorium.
Byen er sentrum for olje og gassutvinningen i republikken Komi. Tre fjerdedeler av oljen som utvinnes i republikken kommer fra feltene i territoriet rundt Usinsk. I 1980 ble byen knyttet til Petsjorabanen med et 108 km langt sidespor.
Bartolomeo Cristofori

Liv og virke

Cristofori ble døpt i S.Luca 6. mai 1655. Foreldrenes navn var Francesco og Laura. Ellers er lite kjent om Cristoforis barndom og oppvekst. 
I 1690 ansatte Ferdinando de' Medici, sønnen til den toskanske storhertugen Cosimo III, Cristofori som instrumentbygger og -stemmer ved hoffet i Firenze. Cristofori arbeidet på denne tida med en ny anslagsmekanikk som gjorde det mulig å spille dynamisk. Inventarfortegnelsen fra år 1700 lister opp et «arpicembalo che fà il piano e il forte» (dvs «cembalo som kan spille sterkt og svakt») med et toneomfang på fire oktaver. Instrumentet er datert 1698 og regnes som historiens første piano. I årene som fulgte forbedret Cristofori teknikken, men hammerklaveret slo først gjennom etter ytterligere forbedringer av Gottfried Silbermann. 
Bare tre originale hammerklaver fra Christoforis verksted er bevart, ett står i Leipzig, ett i Roma og ett i New York.
Christofori bygde også en rekke andre instrumenter, tilsammen er det bevart ti eksemplarer av ulik type fra hans verksted. Han restaurerte enkelte verdifulle eldre cembali og utviklet to nye tangentinstrumenter, spinettone (stort spinett med flere registre) og et ovalt spinett med bass-strengene i midten, dvs der instrumentet er lengst. Dessuten bygde han instrumenter av eksisterende typer, også disse er dokumentert i inventarlista fra år 1700: et clavicytherium (cembalo med vertikalt stilte strenger) og to cembali av italiensk 2 x 8' konstruksjon; en av dem med ramme i det uvanlige materialet ibenholt.
Bright Star

Bright Star er en serie årlige øvelser for å teste utplassering av amerikanske styrker for å forsterke Egypt.  Øvelsene har blitt avholdt hvert annet år siden 1980.  Bakgrunnen er Camp David-avtalen i 1979, som normaliserte forbindelsene mellom Egypt og Israel.  Øvelsene har økt i omfang for hver gang de har blitt holdt.  I 2000 omfattet den 70 000 soldater fra 11 nasjoner.
Utplasseringene av amerikanske styrker skal vise USAs evne til å forsterke sine allierte i Midtøsten i tilfelle krise.  Selve deployeringen foregår ofte rundt flybasen Cairo West og Mubarak Military City.  Alle våpengrener er involvert.
Etter Gulfkrigen i 1991 økte øvelsene spesielt i omfang.  I 2003 ble øvelsen avlyst på grunn av at det amerikanske engasjementet i Irak og Afghanistan ikke ga rom for å bruke ressurser på øvelsen.
Your Beauty

Your Beauty er et musikkalbum med Grethe Svensen, utgitt i 1995.
Canfranc internasjonale jernbanestasjon

Fransk trafikk

Etter ei broulykke i 1970 bestemte SNCF (de franske statsbaner) seg for å stenge en del av den franske linja, og heller sette opp busser. Dermed kom det ikke noen flere tog fra den franske sida til Canfranc internasjonale jernbanestasjon. Dette har ført til at denne perrongen til dels har grodd igjen. Imidlertid er det lokale krefter som kjemper for å åpne jernbanestrekningen igjen , og SNCF jobber nå med å pusse opp en del av sporlegemet fram til Bedous. Sporet skal stå klart i 2016.

Spansk trafikk

Det går fortsatt tog mellom Canfranc og Zaragoza to ganger daglig.
Norgesmesterskapet i mixed curling

Vinnere

1995 – Halden Curling Club (Jan Øivind Hewitt, Anne Grethe Bremnes, Jan Marcus Lilledal, Anne Grethe Hewitt)
2000, 2001, 2002, 2003 – ikke avholdt
2004 – Oppdal Curling Club (Øivind Andre Grøseth, Solveig Enoksen, Kristin Skaslien, Hans Roger Tømmervold)
2005 – Lillehammer Curling Club – (Thomas Løvold, Linn Gitmark, Thomas Due, Camilla Grøseth)
2006 – Snarøen Curling Club (Håvard Vad Petersson, Henriette Wang, Christoffer Svae, Åsa Celius)
2007 – Halden Curling Club (Jan Marcus Lilledal, Anne Grethe Hewitt, Jan Øivind Hewitt, Anne Christine Berg)
2008 – Snarøya Curling Club (Thomas Løvold, xx, Christoffer Svae, xx)
2009 – Oppdal Curling Club (Eli Skaslien, Steffen Walstad, Kjersti Husby, Steffen Mellemseter)
2010 – Mixed Curling Club (Sander Rølvåg, Kristine Davanger, Frode W, Malin Frondell Løchen)
2011 – Halden Curling Club (Ole N. Hauge, Hilde Stenseth, Tomas Moe, Anne Grethe Bremnes)
2012 – Mixed Curling Club (Magnus Nedregotten, Pia Trulsen, Steffen Walstad og Ingvild Skaga)
2013 - Oppdal Curling Club (Hans Roger Tømmervold, Marte Bakk, Hans Olav Storlien og Solveig Enoksen)
2014 - Snarøen Curling Club (Steffen Walstad, Kristin Skaslien, Magnus Nedregotte og Julie Kjør Molnar)
Bernhard Konrad Bergersen

Bakgrunn

Bernhard Konrad Bergersen var sønn av skomakermester Peter Bergersen og Birthe Gurine Christoffersdatter. Han tok studentereksamen i 1866 og juridisk embedseksamen i 1872.

Karriere

Deretter ble han fullmektig hos sakførerne Joachim Ebbell og Michael Skjelderup Hansson i Kristiania. I 1874 ble han fullmektig hos sorenskriver Folkmann Freck Schaanning ved Strinda og Selbu sorenskriverembede i Trondhjem. I 1875 fikk Bergersen sakførerbevilling og åpnet egen forretning. Han ble beskikket som aktor i meddomsretten og fast forsvarer i lagmannsretten.
Han giftet seg i 1876 med Marie Magdalene Selmer, datter av assessor ved Trondhjems stiftsoverrett Johan Jørgen Selmer. De bodde mange år i Søndre gate 17. Blant deres barn var den senere assurandør, kommandør, militærhistoriker og stortingsmann Olav Bergersen.
Ved siden av sakfører- og dommergjerningen hadde Bergersen en rekke verv i byens næringsliv, blant annet som ordfører i forstanderskapet (representantskapet) i Trondhjems Sparebank fra 1892 til 1924, ordfører i representantskapet i Det Nordenfjeldske Dampskibsselskab fra 1898, medlem av direksjonen (styret) i Trondhjems Privatbank fra 1899 til 1903, styreformann ved Norges Hypotekbanks avdeling i Trondhjem, medlem av representantskapene i Trondhjems Forsikringsselskab og Røros Værk.
Bergersen var innvalgt i Trondhjem bystyre fra 1887 til 1908, i årene 1889, 1890, 1897 og 1898 som ordfører.
Bergersen ble utnevnt til assessor ved Trondhjems stiftsoverrett i 1904 og tok avskjed i 1919. Mot slutten av livet bodde han og hustruen på Singsaker. Han døde i 1927 og ble begravet på Domkirkegården.
Han ble utnevnt til ridder av 1. klasse av St. Olavs Orden «for fortjenstfull virksomhet» i 1897 og ble tildelt Kroningsmedaljen 1906.
Walton County gasskraftverk

Walton County gasskraftverk er et gasskraftverk i delstaten Georgia i det sørøstlige USA. Det har en installert produksjonskapasitet på 806 MW, fordelt på 5 blokker / turbiner. Dette er delstatens sjuende største termiske kraftverk målt etter installert produksjonseffekt.
Anlegget ble påbegynt omkring 1995 og stod ferdig i 2000. Brenselkilden er naturgass.
Wolfgang Puschnig

Biografi

Etter å ha studiet saksofon og fløyte ved Wien Vinterhage, bidro Puschnig til grunnleggelsen av Vienna Art Orchestra sammen med Mathias Rüegg midt på 1970-tallet. Her var han aktiv frem til 1989. Han var også involvert i prosjekter med Ernst Jandl og Lauren Newton. Han spilte også med Hans Koller tidlig på 1980-tallet, med kvartetten "Air Mail" og "Saxofour'. Carla Bley tok ham i sine band på midten av 1980-tallet. Han har jobbet med Wolfgang Mitterer, Uli Scherer, og hans mangeårige samarbeidspartner Linda Sharrock og Jamaaladeen Tacuma i forskjellige grupper, og har også samarbeidet med Reinhard Flatischler, Herbert Joos, Christof Lauer, og Michel Godard. Han startet prosjektet "Alpine Aspekter" i 1991 med jazz-musikere sammen  med Amstetten musikere (senest på JazzFest Berlin 2006 og på Musikfest Waidhofen / Thaya 2007). I tillegg har han flere ganger spilt med det koreanske percussion ensemble SamulNori.
Puschnig er Professor ved Universität für Musik und darstellende Kunst i Wien og sitter i styret for Institutt for populærmusikk.
Tawaf

Tawaf (arabisk: طواف‎, Ṭawāf; bokstavelig oversettelse gå rundt) er en rituelt ledd som inngår i hajj, den muslimske pilegrimsreisen og i «den lille pilegrimsreisen» (umra). Tawaf innebærer en rituell vandring rundt Kaba sju ganger.
Rhopalizodes

Utseende

Middelsstore, slanke, mørke trebukker med svak metallglans. Antennene er tynne og lengre enn kroppen. Pronotum er nokså avlangt, med en bred tann midt på hver sidekant. Dekkvingene er noe avsmalnende bakover. Beina er nokså lange, med kraftig klubbeformede lår.

Levevis

Larvene utvikler seg i ved av løvtrær.

Utbredelse

Slekten er utbredt i Sør-Afrika og Swaziland.
Slamdance Film Festival

Slamdance Film Festival er en årlig filmfestival som fokuserer på fremvoksende filmskapere og indiefilmer med små budsjetter. Den ble grunnlagt i 1995.
Slamdance har siden utviklet seg til å bli en fullstendig organisasjon som fostrer nye filmskaperes karrierer.

Guerrilla Games Competition-kontroversen

Festivalen pleide å være vert for en videospillkonkurranse kalt «Slamdance Guerrilla Games Competition».
I januar 2007 droppet festivalen for første gang en finalist. Spillet som ble droppet var Super Columbine Massacre RPG! , og ble offentliggjort som en finalist sent i november 2006, men det ble droppet av grunnleggeren av festivalen Peter Baxter, tydeligvis uten press utenfra. I respons til dette trakk seks andre finalister seg fra konkurransen som en protest. Spillene som trakk seg var Braid, flOw, Once Upon a Time, Toblo ble originalt trukket av utviklerne, men dette ble overstyrt av noen høyere opp, Everyday Shooter trakk seg, Book and Volume  og Castle Crashers gjorde det samme. University of Southern California trakk også sponeringen sin til Slamdance på grunn av kontroversen.
26. januar 2007, datoen spillprisene skulle gis ut, ble ingen priser gitt ut siden såpass mange av de finalistene hadde trukket seg. Konkurransen har siden ikke blitt holdt.
Isometri

Isometri betyr målt med samme mål. I matematikken brukes ordet om avbildninger som bevarer avstanden mellom punkt.

Isometri i videospill

I videospill brukes isometrisk projeksjon for å gi et inntrykk av et tredimensjonalt rom på en todimensjonal flate. En isometrisk spillverden sees litt på skrå ovenfra. Begrepet isometrisk brukes selv om det bare unntaksvis brukes 120 graders vinkel. Isometrisk projeksjon har vært brukt siden tidlig på 80-tallet og hadde sin storhetstid på slutten av 90-tallet bl.a. med Baldurs Gate, men er nå i stor grad utkonkurrert av projeksjoner med perspektiv.
Skraphandlerne

Musikk

«Tema fra Juster-filmen Skraphandlerne», skrevet av Egil Monn-Iversen, Polydor 2052 121
NM i bryting 1922

NM i bryting 1922 ble arrangert i Kristiansund 11.-12. mars. Arrangør var IL Braatt. Kongepokalen ble vunnet av Sjur Johnsen.
Mjømna

Mjømna er en øy ca. åtte mil nord for Bergen i Gulen kommune i Sogn og Fjordane. Den har et areal på 10,2 km² og 60 innbyggere.
Gården Mjømna ligger på vestsiden av øyen. Dette gårdsnavnet er ikke brukt andre steder i Norge.

Historie

Mjømna ble stoppested for Fylkesbåtane i 1892, fikk poståpneri i 1893, kirke i 1901, eget skolehus i 1914 og rikstelefon i 1920. I 1932 ble det bygget en dampskipskai og en butikk like ved. 
En molo ble bygget i Leirvika i 1937 . Mjømna fikk elektrisk kraft i 1947.
I 1939/40 ble det funnet en øks fra yngre jernalder i Bussevika (Leirvik) i en fjellsprekk like ved sjøen.

Samferdsel

Fylkesvei 4 går over øyen. Mjømna har broforbindelse til Sandøyna via Mjåsundbrua og til Byrknesøyna via Mjømnesundbrua og Nappsundbrua.
I november 2010 blir fastlandsforbindelsen til Ytre-Gulen fullført med åpningen av Brandangersundet bru fra Fivelsdal på fastlandet til Sandøyna. Sandøyna, Mjømna og Byrknesøyna blir dermed landfast og fergestrekningen Leirvåg-Sløvåg-Skipavik blir omgjort til kun å trafikkere strekningen Leirvåg-Sløvåg.
Ekspressbåtene til Fjord1 har daglige anløp på Mjømna på sine ruter mellom Bergen og Sogn/Nordfjord.

Kirker

Mjømna kirke er en langkirke som ble bygget i 1901 og har 310 sitteplasser.
Kilemoen

Kilemoen er ei stor grusmorene etter siste istid som ligger langs vestbredden av Ådalselva, sørvest i Ytre Ådal og like nord for Begnamoen i Ringerike kommune, Buskerud. Adkomst går via avkjøring fra europavei 16 ved Follum, like nord for Heradsbygda. Området preges av boreal barskog og inkluderer blant et mindre industrifelt, kommunens vannverk, et pukkverk og et grustak. Kilemoen har navn etter den gamle storgården Kile, som ligger like nord for gården Follum.
Grusforekomsten, som utnyttes kommersielt, utgjør cirka 125 millioner m³, hvor av cirka 22 millioner m³ er utnyttbart. Den er dermed den tredje største (utnyttbare) forekomsten på Ringerike, etter Eggemoen (298/94 millioner m³) og Hensmoen (86/23 millioner m³). I området ligger også flere dødisgroper (grunnvannsreservoar) som utnyttes kommunalt (Ringerike vannverk dekker cirka 80 prosent av det kommunale behovet) som drikkevannskilde for befolkningen i Ringerike.
Bokassa (band)

Bokassa er et norsk band fra Trondheim. Bandet består av Jørn Kaarstad, Olav Dowkes og Bård Linga. Bokassa har gitt ut to studioalbum, Divide & Conquer i 2017 på plateselskapet All Good Clean Records, og Crimson Riders med Mvka Music i 2019. Bokassa spilte som oppvarmingsband i Europa for Metallicas WorldWired Tour i 2019.
Musikkanmeldere beskriver ofte Bokassa som et band som kombinerer tunge stoner-riff med hardcore punkrock, med «stonerpunk» som resultat.

Historikk

Bandet ble startet i Trondheim av Jørn Kaarstad. Han kommer fra Tananger utenfor Stavanger, men flyttet til Trondheim da han fikk jobb i NRK P3 i 2010.
Bandet ga ut sin første EP, War on Everything, den 2. oktober 2015. I 2017 ga de ut debutalbumet Divide & Conquer. I 2019 ga de ut sitt andre album, Crimson Riders. Noen av de mest kjente sangene til Bokassa er Walker Texas Danger, Immortal Space Pirate (The Stoner Anthem) og Mouthbreathers Inc.
Bokassa har siden debutalbumet har fått gode anmeldelser og flere fans. Metallicas trommeslager Lars Ulrich har i flere intervjuer uttalt at Bokassa er hans nye favorittband. Sammen med det svenske bandet Ghost spilte Bokassa som oppvarmingsband for Metallica på deres WorldWired-turné i Europa i 2019. Da de ble kontaktet av manageren til Metallica med forespørsel om å være oppvarmingsband, trodde Bokassa at noen drev gjøn med dem. De ble da kontaktet av Lars Ulrich, som bekreftet at meldingen fra manageren var ekte.
Kreis Hoyerswerda

Historie

Landkreis Hoyerswerda eksisisterte opprinnelig siden 1825 i den prøyssiske provinsen Schlesien. Etter andre verdenskrig falt dette området innenfor Sowjetische Besatzungszone og ble innlemmet i Sachsen. I 1949 ble den en del av DDR, og i 1952 ble dens vestlige del skilt ut som Kreis Senftenberg, mens den gjenværende delen fortsatte under navnet Kreis Hoyerswerda. 
Gjennom spesielt utvidelsen av brunkull-industrien opplevde Kreis Hoyerswerda, siden midten av 1950-tallet en uvanlig sterk befolkningsvekst, sammenlignet med de andre kretsene i DDR. I 1965 ble kommunen Lauta tildelt statsrett, og det samme skjedde med Bernshof tre år senere.
Etter Tysklands gjenforening fikk Kreis Hoyerswerda tilbake sin status som Landkreis i henhold til tysk kommunalrett. Fra og med 1990 ble største delen av kretsen overført fra Brandenburg, i den tidligere Bezirk Cottbus, til Sachsen. Under kretsreformen i Sachsen i 1994 og 1996 ble den sammen med Kreis Kamenz slått sammen til Landkreis Kamenz, mens byen Hoyerswerda fortsatte som en kretsfri by og kommunen Uhyst ble overført til Niederschlesischer Oberlausitzkreis. Under kretsreformen i Sachsen i 2008 ble Landkreis Kamenz, Landkreis Bautzen (1994–2008) og den kretsfrie byen Hoyerswerda slått sammen til den nye Landkreis Bautzen.
Vårbåndmåler

Utseende

En ganske liten (vingespenn 18 – 28 mm), slank, gråhvit måler. Den kan kjennes fra lignende arter på at fargen er nøytralt grå uten antydning til brunskjær, og at vingenes brede tverrbånd bare er tydelig i den fremre delen. Hannen har smalt fjærformede antenner, hunnen trådformede. Forvingen er gråsvart ved roten, utenfor dette feltet med to tynne, mer eller mindre utydelige, grå tverrbånd, så med et bredt, gråsvart tverrbånd som bare er tydelig i vingens fremre halvdel. Dette båndet er trukket ut til en spiss tann ved midten av bakkanten. Nær vingespissen har forvingen en firkantet, gråsvart flekk, langs ytterkanten flere, mer eller mindre tydelige, smale grå tverrbånd.
Larven er slank, blekt gråbrun med en lys sidestripe og en rad av små, svarte flekker langs ryggen.

Levevis

Vårbåndmåleren lever i skog, hager og parker, også i mer åpne områder. Denne arten har ikke klart skilte generasjoner, man kan finne både voksne målere og larver fra april til september. De voksne flyr om natten, men skremmes også lett ut på dagtid. Larvene lever på ulike planter i korsblomstfamilien (Brassicaceae).

Utbredelse

Vårbåndmåleren er en palearktisk art som finnes fra Vest-Europa østover til Japan. I Norge er den vanlig over hele landet.